《种花 其一》
清代·鲍桂星

薰风送灵雨，一夕燕山绿。晓闻卖花声，幽梦不肯续。

自起呼买之，倾箧餍所欲。纷然杂红紫，亦颇娱心目。

奚奴荷锸前，一盎莳一束。须臾十薮盎，鳞次相委属。

中庭有乔柯，老碧衒新沐。笑比支离叟，儿孙绕其足。

作者简介：鲍桂星（1764—1824）字双五，一字觉生。安徽歙县人，清朝官吏。嘉庆四年进士，选庶吉士，授编修，迁中允。九年，典试河南，留学政。十三年，典试江西。十五年，督湖北学政。累迁至内阁学士。因事革职，官终詹事。桂星少从同县吴定学，后师姚鼐，诗古文并有法，著有进奉文及诗集，又尝用司空图说辑《唐诗品》。